钦定古今图书集成/理学汇编/学行典/第043卷 > 《测圆海镜序》李冶
## 钦定古今图书集成/理学汇编/学行典/第043卷 > 《测圆海镜序》李冶

数本难穷，吾欲以力强穷之，彼其数不惟不能得其
凡，而吾之力且惫矣。然则数果不可以穷邪？既已名
之数矣，则又何为不可穷也？故谓“数为难穷斯可，谓
数为不可穷斯不可。何则？彼其冥冥之中，固有昭昭
者存。”夫昭昭者，其自然之数也，非自然之数，其自然
之理也。数一出于自然，吾欲以力强穷之，使隶首复
生，亦末如之何也已。苟能推自然之理以明自然之
数，则虽远而干端坤倪，幽而神情鬼状，未有不合者
矣。予自幼喜算数，恒病夫考圆之术，例出于牵强，殊
乖于自然，如古率、徽率、密率之不同，截弧、截矢、截背
之互见，内外诸角，析会两条，莫不各自名家，与世作
法。及反复研究，卒无以当吾心焉。老大以来，得《洞渊
九容》之说，日夕玩绎，而乡之病我者始然落去而
无遗馀。山中多暇，客有从余求其说者，于是乎又为
衍之，遂累一百七十问。既成编，客复目之《测圆海镜》，
盖取夫“天临海镜”之义也。昔半山老人集唐百家诗
选，自谓废日力于此，良可惜。明道先生以上蔡谢君
记诵为玩物丧志。夫文史尚矣，犹之为不足贵，况九
九贱技能乎？嗜好酸咸，平生每痛自戒饬，竟莫能已。
类有物凭之者，吾亦不知其然而然也。故尝私为之
解曰：“由技进乎道者，言之，石之斤，扁之轮，庸非圣人
之所予乎？览吾之编，察吾苦心，其悯吾者当百数，其
笑吾者当千数。乃若吾之所得，则自得焉耳，宁复为
人悯笑计哉！”〈字，《字典》不载。〉